Пощенски марки - 2 — Нашето детство\nПървия албум е ФЛОРА/ФАУНА, втория е СПОРТ/ТУРИЗЪМ и третия КОСМОС. Логично - трите неща от света на големите, който представляваха най-голям интерес за мен в невръстна чавдарческа възраст. И дотук с филателичните ми интереси.\nНе съм снимала целите албуми, само по някоя и друга страница.\nстранно, само флората съм снимала... жалко. Имаше много хубави пеперуди.\nЗа мое огромно разочарование ТУРИЗЪМ се оказа само последната страница на спорта:\nи една задна корица:\nЕТИКЕТИ: марки Пощенски Игри и забавления\nПоследна редакция: 25-02-2009, 20:03\nID на статията: 1403\n№1 от: donaddt (25 февруари 2009 20:28)\nАз не бях виждала такива албумчета.\n№2 от: Burtan (25 февруари 2009 23:37)\nGamina, чудесна тема. Събирането на марки ми е хоби, което да си призная малко съм изоставил. Показаните от теб марки са само част от тези албуми които се предлагаха едно време по книжарниците. Имаше и малки картончета с по 20-25 марки вътре на определена тематика - спорт, птици, коли, космос, др. Ленин, животни, цветя, балони и много други. Струваха доколкото си спомням 20 стотинки. Повечето бяха от Куба или СССР и както преди така и сега нямат почти никаква филателна стойност. Но си запазват другата по-важна стойност - спомена от детството.\n№3 от: freja (26 февруари 2009 00:32)\nИ аз имам два албума от този вид - "Флора" (за фауната не съм убедена) и "Космос", но са по-различни. Ще ги покажа, когато ги снимам - тях и останалите представители на колекцията ми .\n№4 от: zverche (26 февруари 2009 01:50)\nАз пък имам повечето от тези марки, но без печати. А тези блокове бяха специални за филателисти. Марките се подреждаха по определена тема, надписваше се заглавие или тема на проекта и всяка марка беше обвързана с някакъв текст. С тези блокове се явявахме на филателни състезания. Но освен изрядно подготвен проект, участниците трябваше да бъдат теоретично подготвени по всякакви теми. За съжаление темите се поднасяха в много сухо съдържание, само чиста фактология. В последната ми година от кръжока по филателия стигнах до окръжно ниво на състезанието. Такова зубрене падна за резервата "Сребърна", разни животни и места от България, и такъв стрес, че ми се отщя. Накрая се класирахме 2 момичета от нашето училище за националния кръг. Но родителите ми ме накараха да се откажа, защото по това време в рамките на 1 седмица се ожениха и двете ми каки и суматохата покрай техните сватби беше голяма. В интерес на истината, самата аз вече се бях досадила и изморила от тези зубрачески състезания, и сватбите ми дойдоха като много удобно оправдание пред ръководителката на кръжока. Нали трябваше да отстояваме честта на училището. Моята съученичка спечели състезанието и за награда я изпратиха на екскурзия в Чехия. Не мога да скрия, че и завидях малко накрая, защото все пак се отказах в последния кръг, но не беше чак толкова много, че да съжалявам горко. От тогава не съм се захващала с това. Явно съм загубила интерес завинаги.\nТрябва и аз да публикувам моите албуми някой път. Толкова пари потроших за марки, че е грехота де не се изфукам с тях.\n№5 от: gamina (26 февруари 2009 12:37)\nА сега още нещо се сетих за марките... разни другарчета, по-запалени по филателията си ги купуваха от същата руска книжарница в едни найлонови пликчета. Всяко пликче беше различна серия, или нещо такова. После си ги редяха в класьорите.\nА тея три албума наистина са много малка част от всички, които се предлагаха.\n№6 от: isi (11 март 2009 15:02)\ngamina, все едно си написала тази статия от мое име - "така и не се запалих по маркосъбирачеството като хоби", обаче и аз имах точно тези трите и ... само тези трите албума\nВсъщност страшно много ми допадат марките и сигурно просто си е стечение на обстоятелствата, че никога не съм имала вземане-даване с филателията. Освен с тези трите албума, разбира се. Тях сме ги разглеждали хиляди пъти със сестра ми. "Флора и фауна" - любим като марки, а "Космос" - като външна корица\nzverche, ами изфукай се, де!\nЧудех се аз откъде ми беше позната комбинацията: zverche, нейната кака и филателия, ама в друга история Ето от ТУК в коментарите\n№7 от: zverche (19 март 2009 16:14)\nИси, номинирам те за детектив на годината. Страшна си с връзките.\n№8 от: катя милушева (20 ноември 2009 20:00)\nАз се запалих по събирането на марки от моя позната. Тя имаше много и ми подари една серия и... оттам се започна. Всъщност съм била в трети клас. Имам голям кожен албум (струваше луди пари тогава) и два по-малки. И сега като си ходя у дома, често си ги прелиствам. Имах и две стерео марки, едната обаче някой си я е харесал и сега е само една.\nВсъщност те първоначално бяха четири - две с влакове и две с футболисти, но тези с футболистите ми ги откраднаха още в рейса по време на една екскурзия момчетата от 8 клас, а аз бях само 4-ти и не можах много да протестирам... И за да не си ги искам повече, си ги сложиха в панталоните на голо... (гадно).\nА иначе често си давах джобните за марки,но и аз не станах филателист. Но наистина е приятно да си ги разглеждам. Имах и много кубински марки от пътуващата ми леля, и много руски с разни репродукции, и разбира се - пеперуди, цветя, животни, и една много интересна серия, посветена на цирка. Ще трябва да ги поразгледам още веднъж за по-подробни данни.\nДа допълня - тази с влакчето като я мърдаш, се вижда една парна машина и един електровоз (дано се вижда ясно). Това под тях е албума ми.\nВиждам познати марки в тези албумчета,сигурно по едно и също време сме се охарчвали за тях, но като ни дойдеше някой на гости, първо тях показвах... сериозно занимание, как!


hinkoff: „Монмарт„– Paris\nИзкачване към върха на „Монмартр„. Към големия площад с пазара на художниците, кръчмите, блъсканицата и базиликата Sacre Cоеur.\nНа споменатия пазар. Някой правят доста успешни портрети, някой не толкова, но недоволни хора не се срещат, което е най важното.\nСервирьор с връзка на „Чавдарче„ и клечка за зъби, която дискретно не се вижда.\nТози „мосю„ изглежда доста налепо\nяхнал кон който крачи из небето и назидателно размахва този невероятно дълъг меч.\nВсъщност този ресторант е в „Латинския квартал„ под Сена, ако приемем че Монмартр е „горе„ а Латинския квартал „долу„. Чувал съм че има „ляв„ и „десен„ бряг на реката но така и не разбрах кой, кой е.\nНаблизо се намира и един български ресторант озаглавен - „Тангра„ естественно!!! В къщата над ресторанта и над менюто от снимката са живели Пол Верлен и Ърнест Хемингуей /ако кликнеш върху снимката се вижда по-добре кога точно/. Добре готвят и цените са поносими, като за Париж . Забравих му името обаче. Мисля че беше нещо свързано с Верлен все пак.\nна заведенията по пазара на художниците на „Монмартр„ около 02ч. след полунощ. Някой художници и по това време продължават с опитите си да направят някой портрет или да продадат някоя картина. Не е лесно в битката за оцеляване.\nСъщата вечер. Най-подходящото място за една торба с боклук, е да стои закачен на вратата. Напомня ми за онази препирня от Вазовите „Чичовци„ между Селямсъза и Варлаама ведно с целокупните им фамилии как се отвръща за отмъщение по повод вапцаната със сажди котка. Чрез огромнейшата обида да закачиш рибешки гръбнак върху портата на едногово от тези непримирими родни вагабонти.\nТук хората съвсем цивилизовано си закачат боклука на портата, своя или чужда, пък може повода да не е чак толкоз отмъстителен. Предполага се че службата за чистота ще го прибере по някое време.\nОколо „пазара„ по ресторантчетата и Тези гранитни фигури в ляво с начервените устни .\nЕдин от местните клошари. Собственост на улица Rue Lipik една от многото по нагорнището към базиликата Sacre Coeur. Собствениците на магазинчета и сергии не го оставят нито много гладен, нито особенно мръсен..за останалото се оправя сам.\nОтново на „пазара„ на художниците. Този образ ми изглежда като част от плаката с карикатури зад него.\nПоглед от стълбището на въпросната базилика Sacre Coeur. Вижда се почти половината Париж и не се налага да чакаш на досадните опашки под Айфеловата кула за да се покачиш с ансьор до върха за да го видиш целия. А и гълъбат на преден план, кацнал фърху лампата, малко разведрява еднообразието от толкоз много покриви .\nОще един поглед пак от там. Ето я и -кулата.\nИ Още един скитник полегнал на тротоара. Доста оживено място на слизане от „Монмартр„ към Операта. Не си личи да се притеснява особенно. Със сигурност ще го е яд като стане и не си намери бирата там къдетоя е оставил. А е доста вероятно. Скитниците, негови колеги, не са особенно толератни към чуждото, Течно движимо имущество.\nИ последно. Малко размазана нощна снимка на нощен Paris от Sacre Cоеur. Препоръчвам няколко часа с бутилка хубаво червено вино, сирене, две стъклени чаши за вино и чадър за всеки случай. Можеш да ги прекараш седнал на пейка или на стълбите пред катедралата. След 24-01 среднощ вече няма толкова много хора и можеш да се насладиш на гледката, виното, сиренето, жената до теб и ромоленето на дъжда под чадъра.\nИ на размазаните снимки след това::))\nПубликувано от Rosen Hinkov в 21:13 ч.


Регионалният музей в Благоевград се сдоби с уникален макет на орел\n23 Октомври 2017 12:17ПУБЛИКУВАНА\n23 Октомври 2017 12:19ОБНОВЕНА\n"На 21 октомври получихме страхотен подарък от Българско дружество за защита на птиците – макет на малък орел", похвалиха се от Регионалния музей в Благоевград.\nМалкият орел е един от шестте орли, част от арт инсталацията на кампанията „За да има орли“. Целта на кампанията е да привлече общественото внимание към тези традиционни обитатели на нашите земи и към заплахите, които застрашават съществуването им и техните местообитания.\nМакетите са изработени от художничката Любка Маринкова и показват орлите в реален размер и отговарящи на описанието на съответния вид.\n"Благодарни сме на колегите за птицата, която още с пристигането си предизвика интерес у посетителите на музея. За напред ще използваме малкия орел при провеждането на образователни занимания и други инициативи свързани с опазването на природата", допълниха от музея.\nмакет орел Благоевград РИМ


Наредбата за влагане на вода в пилешките продукти защитава потребителите | Храни, Напитки, Здраве | АГРО.БГ\nНаредбата за влагане на вода в пилешките продукти защитава потребителите\n24 January 2013, 10:23 1037\nСнимка: Йордан Войнов\nД-р Йордан Войнов, изпълнителен директор на Българската агенция по безопасност на храните (БАБХ)\n- Започват масирани проверки във връзка с прилагане на наредбата за влагане на вода в пилешките продукти. Доктор Войнов, какво трябва и какво не трябва да съдържа пилешкото месо според новата наредба?\n- Новата наредба, която вече е факт, от 20-ти януари влезе в сила, с нея е разрешено водата в пилето, в пилешкото месо, бутчетата да бъде 4,3%, колкото е физиологичната вода, която се съдържа в пилето, не повече. Тъй като имахме случаи на вода в пилето около 30%, над 30%, което пък е един вид заблуда. Потребителят плаща за водата, която част от преработвателите слагаха чрез методи на тумблиране, на шприцоване, вкарване на влагозадържащи агенти. По този начин пилето ставаше по-тежко и де факто на потребителя се продаваше скъпа вода.\n- Споменахте за влагозадържащите елементи. Те вредни ли са за здравето ни?\n- Не, по принцип те не са вредни. Не са вредни, но пак казвам е заблуда на потребителя, че той вместо да си купи пиле, купува с пилето и скъпа вода.\n- Доктор Войнов, какви обекти са включени в проверките ви? Ще проверявате магазини, заведения, производители?\n- Да. Но най-вече търговската мрежа, тъй като производителите излагат своята продукция в търговската мрежа. Там ще са най-интензивните проверки. От там ще взимаме включително и проби, ще изследваме за съдържание на вода, проверки ще се правят, разбира се, и в заведения. Наредбата беше обнародвана на 20-ти ноември– два месеца, за да се приведат спрямо изискванията на наредбата и производители, и търговци. Смятам, че имаха достатъчно гратисен период.\n- Какви санкции предвижда тази наредба, която влезе в сила, при нарушения и разбира се кой ще плаща тези санкции – търговците, производителите или ще бъде солидарно?\n- По принцип санкциите ще бъдат за производителите, които произвеждат и предлагат на пазара такива пилета. Като първа санкция 10 000 лв., при втора санкция се затваря обектът. По отношение на търговците, те няма да бъдат така завишени, тъй като може в някои търговски обекти да се допусне на щанда пиле с по-високо съдържание на вода. Само че там санкциите ще са по-ниски – до 5 000 лв., в зависимост от нарушенията, които се констатират.\n- Възможно е освен потребителите да са заблудени и търговците. Има логика да са малко по-ниски санкциите за търговците. Доктор Войнов, какво да търсим ние като потребители върху етикета, как да се ориентираме какво купуваме?\n- На етикета трябва да е изписано, че максималното съдържание на вода в продукта е 4,3%. Тъй като от Асоциацията на месопреработвателите скочиха и казаха, че българският производител е неравнопоставен спрямо европейския, тъй като ние не можем да забраним слагането на вода на пилетата, които примерно се произвеждат в Полша или в Германия. Да, така е. Но кой потребител, примерно, като види на етикета, че българското пиле е 4,3% вода и другото пиле, което е разписано, че съдържа 30% вода ще предпочете вносното? Доста скъпо ще му излезе водата, която е вътре в това пиле. Аз считам, че ние даваме предимство на нашите производители и по този начин ще се пазаруват български пилета, които смея да твърдя, че са доста по-качествени от останалите.\nЕтикети Йордан Войнов, БАБХ, пилешки продукти, вода


В полите на Пирин, в най-големия български ски курорт е разположен 5-звездният хотел Кемпински Гранд Арена Банско. След като преди няколко години хотелът обзаведе лятната си тераса с 500 м2 декинг от благороден термоясен, през миналото лято неговият спа център беше модернизиран с дървесина на ЙАФ. И признанието не закъсня – съвсем заслужено комплексът беше отличен с престижната международна награда „Най-добър спа център на хотел в България 2018“.\nСпираща дъха природа или гореща точка насред града – Кемпински e символ на висшето хотелиерство. Така е и в полите на Пирин: сред ландшафт от природното наследство на ЮНЕСКО, Кемпински Гранд Арена Банско е идеално място за претенциозни любители на зимните спортове или за търсещите перфектния релакс. Комплексът е многократен носител на многобройни престижни награди за хотелиерство, сред които „Най-добър ски хотел”, „Най-добър курортен хотел”, „Най-добър лайфстайл хотел“. Очевидно купищата отличия не задоволяват мениджмънта на комплекса, който продължава да търси развитие чрез иновативни инвестиции.\nСлед модернизацията през изминалата годна, спа центърът Kempinski The Spa си върна титлата „Най-добър спа център на хотел в България“. И напълно заслужено: спа комплексът, който е сред най-големите и модерно оборудвани в региона, беше изцяло обновен в името на още по-висок комфорт. След преустройството гостите на хотела могат да се насладят на уникални за страната ни термални съоръжения като специално обособена зона за дълбок дигитален релакс, дизайнерска арома парна баня, билкова, инфрачервена и финландска суха сауна, иновативен санариум, дизайнерски лакониум, уникална снежна стая, леден фонтан и невероятно разнообразие от процедури и терапии. За това мащабно преустройство успя да допринесе и ЙАФ с доставката на лайтмотива „дървесина“ под формата на фурнировани плоскости, стенни и тавански обшивки, изискани врати, дъбов паркет и масивни декоративни акценти от ироко. Така още от ефектната спа рецепция с неподправения си, самороден чар натуралният материал приканва гостите на хотела към релаксиращи процедури, или за освежаващо, балансирано смути във Витамин бара след усилена тренировка във фитнес центъра или ревитализираща уелнес терапия.\nТермобор за интериор и екстериор\nОсобен стил демонстрира доминираната от геометричните форми, карамеления нюанс и сатенен блясък на 3D ламперията от термобор Jukola teksture зона за релакс. Този облагороден посредством продължителна температурна обработка материал е ценен преди всичко поради високата си стабилност на формата при екстериорни приложения. Затова напълно естествено го срещаме и в екстериора на хотела – във вид на ромбоидни фасадни профили покрай външните басейни и лятната тераса. Последната също беше обновена и получи допълнителна настилка от екзотичната дървесина бангкирай. А за да бъдат различните фасадни елементи в един и същ нюанс, независимо от момента на монтаж и, същевремено, за да запазят пълния си блясък и след години, защитата им от жаркото слънце и природните стихии е поверено на екстериорното натурално масло Rubio Monocoat.\nПожелаваме на Кемпински Гранд Арена Банско да бъде все така на гребена на вълната. Убедени сме, че с подобен системен подход предстоят още много отличия и по-важното – доволни гости.\nДоставени материали за проекта\n250 м² едноламелен трислоен дъбов паркет\n230 м² MDF с естествен дъбов фурнир\n115 м² декоративни плоскости\n8 врати Dana с естествен дъбов фурнир\n8 м3 масивна дървесина ироко\n50 м² 3D ламперия от термобор Jukola teksture\n170 м² ромбоидни фасадни профили от термобор\n40 л натурално екстериорно масло Rubio Monocoat\n200 м² декинг бангкирай\n1000 м носеща конструкция\nАрхитектурно студио M1K3 PROJECT


Grigor Gatchev – A Weblog » Blog Archive » Хомеопатични книги\n« Срам ме е…\nПриказките на Любомир Николов »\nНапоследък бизнесът ми закъсва. Конкуренция много, пазар малко. Умните бизнесмени в такъв случай търсят разширяване към нови области. Реших и аз да направя същото. А именно – да издавам хомеопатични книги.\nКакво е хомеопатична книга ли? Същото като хомеопатично лекарство, само че книга. Празни страници без нито една буква на тях.\nА какъв е смисълът от такава книга ли? Отново същият, както и от хомеопатичните лекарства. Всъщност, много по-широк.\nВсеизвестно е, че електроните имат памет. Как иначе биха пренасяли информация? Всеизвестно е също така, че тяхната памет остава дори след премахването на източника й. Ако например сканирате една пощенска картичка, изображението й ще остане в компютъра ви дори след като пощенската картичка е изгубена или унищожена. Този ефект е добре известен на хомеопатите под името “памет на водата”. Водата съдържа големи количества електрони в уникална за нея конфигурация; смята се, че нейната памет се дължи именно на тези електрони, и се реализира чрез взаимодействието им с лекарствата, точно както паметта на електроните в компютъра ви идва от взаимодействието им чрез скенера с пощенската картичка.\nХомеопатичните лекарства биват създавани, като разтвор от определено лекарство се разрежда с вода все повече, докато накрая в него реално не остане нито една молекула лекарство. Въпреки това лечебното му действие не намалява – водата е запаметила структурата на лекарството и упражнява лечебен ефект, но без неговите вредности. За да може паметта на водата да се предава при последователните разреждания, след всяко разреждане разтворът се разтръсква определен брой пъти, строго вертикално – в противен случай паметта на водата се разрушава заради влиянието на гравитацията.\nПри създаването на хомеопатичните книги прилагам същата технология. Взема се изходен текст с желаното съдържание и се разрежда до определена концентрация с празни позиции. След това получената смес се разбърква. После текстът се разрежда отново и отново се разбърква. Процедурата се повтаря, докато в получения текст не остане нито една буква, препинателен знак или празна позиция от оригинала. След това текстът се подготвя за печат, отпечатва се и книгата е готова!\nКато съвременен човек и компютърен специалист, извършвам разбъркването чрез компютър. Отне ми немалко опити, докато установя, че хомеопатичното правило за вертикалното разбъркване важи и тук – ако компютърът не е поставен в положение, в което паметовите плочки са вертикални, ефектът на текста се губи.\nХомеопатите твърдят, че ефектът на техните лекарства може да бъде получен само с вода – други разтворители (напр. спирт) внасят неочаквани странични ефекти и могат да изгубят този на лекарството напълно. Моите експерименти (две научни статии очакват публикуване) показаха сходна зависимост – ефектът на оригиналната книга се запазва най-добре, когато за “разтворител” са използвани празни позиции. Използването на случайна смес от букви, цифри и други знаци предизвикваше нежелани странични ефекти – например един полковник от контраразузнаването, след като прочете книгата, изпадна в странно състояние, арестува ме и ме заведе на разпит, а после и при психиатър. Малко по-безвредно се оказа използването на един и същи символ, макар че и тогава сред читателите се случваха нежелателни загуби на контрол върху емоциите. С най-близък до оригинала ефект неизменно се оказваше текстът, “разтворен” в празни позиции. В немалко случаи читателите твърдяха, че не откриват никаква разлика във въздействието на изходния и хомеопатичния текст.\nЗасега не съм провеждал експерименти за въздействието на хомеопатични електронни книги. Тъй като електроните в тях обаче са в още по-високо процентно съдържание, отколкото в хартиените книги, бих очаквал ефектът на запазване да бъде още по-силен. По тази причина е теоретично възможно ефектът им да се окаже дори по-силен от този на оригиналите.\nХомеопатичният метод на обработка на текста помага на бизнеса и в друго отношение. Тъй като издаденият текст не съдържа никаква част от изходния, може да бъдат издавани хомеопатични версии на всички най-нашумели автори, без да се плащат авторски права. Това прави книгата по-достъпна ценово за читателя и стимулира бизнеса на издателя.\nХомеопатичните лекарства упражняват полезния си ефект, без да предизвикват нежеланите странични ефекти на лекарствата. При хомеопатичните книги това е още по-изразено. Ако децата ви четат хомеопатични хоръри, порнографска литература и т.н., нямате никакви причини за безпокойство. И най-запаленият поддръжник на свободния пазар надали би възразил срещу хомеопатично издание на “Капиталът”. Католическата църква би била щастлива да види хомеопатична версия на “Шестото клеймо”… Списъкът надали може да бъде изчерпан лесно.\nХомеопатичните книги се четат несравнимо по-лесно и бързо от традиционните. В днешните времена средностатистическият човек няма времето да прочете значителен брой традиционни книги, нито пък капацитета да ги разбере. Същият човек може с лекота да прочита десетки хомеопатични книги седмично, без това да му отнеме непосилно време и/или интелектуални ресурси. (Това предимство отдавна е забелязано от немалко книгоиздатели, които издават литература, близка по същност до хомеопатичната. Но все пак тя е само ерзац – истинската хомеопатия си е истинска.) По тази причина, хомеопатичните книги рязко повишават начетеността на народа, а оттам и неговата интелектуалност.\nХомеопатичните книги са далеч по-природосъобразни от традиционните. При отпечатването им се икономисва много от използваното мастило, в производството на което участват отровни химикали, и немалко от етапите на производство са опасни. Също, хомеопатичните книги могат да бъдат отпечатани с произволно ситен шрифт, а това пести от обема им и количеството изразходвана хартия, транспортните разходи и т.н. Не на последно място, хомеопатичните книги предпазват писателите от модерната чума – затлъстяването и свързаните с него болести.\nНай-сетне, хомеопатичните книги напълно спокойно могат да бъдат използвани за други цели дори от най-претенциозните дами – шансът други техни части да изпреварят по образованост главата им е сравнително малък. Също така, доколкото хартията няма особено значение за образователния ефект на хомеопатичните книги, те спокойно могат да бъдат отпечатвани направо на тоалетна хартия. По този начин ползата от тях ще се удвои.\nКъм момента за продажба се подготвят следните книги (заглавията са още в процес на уточняване):\n– 3 любовни романа. Първият е на базата на романите на Нора Робъртс, а вторият и третият – на новелизации съответно на латиноамерикански и турски сапунени сериали. Горещо се препоръчват на дами, които вече имат проблеми със зрението, но се срамуват да носят очила, или са забравили къде са ги оставили. Ако се окажат успешни, издателството планира да пусне любовен хомеопатичен сериал. За читатели над 50-годишна възраст ще бъде пуснато и негово съкратено издание.\n– Хорър (все още се обсъжда дали да е роман, или сборник). Предизвиква смесения ефект на Стивън Кинг, Дийн Кунц, Питър Строб и още няколко водещи автори в жанра. За отпечатването му ще бъде използван специален хомеопатичен шрифт, подходящ за хорър-съдържание. Обещавам на читателите ужаси, каквито досега не са срещали! Четенето му вечер не се препоръчва.\n– Еротично списание. Носи ефекта на “Плейбой”, “Прайват” и още няколко издания. Използван е голям формат и висококачествен гланциран печат. Богато илюстрирано с хомеопатични актови фотографии. Подходящо място ще бъде отделено на рекламата на хомеопатични препарати за поддържане на мъжката потентност (текстът й, естествено, също ще бъде хомеопатичен).\n– Уестърн – пробно издание с духа на Карл Май и на сценарии на американски филми. За засилване на ефекта и автентична атмосфера предвиждам да бъде подвързан с кожа от оригинални каубойски ботуши. Предвиждам да поканя Джон Уейн и Гойко Митич за съавтори на предговора (който по обективни причини също ще бъде хомеопатичен).\n– Научна фантастика – двутомен сборник. Предвиден е ефектът на класически и модерни автори – Айзък Азимов, Робърт Хайнлайн, Артър Кларк, Върнър Виндж, Нийл Стивънсън. Предвидено е включване на поне един разказ с ефект на български автор. За момента предпочитанията ми са към Любен Дилов, все още не съм решил дали бащата или сина. (Синът не пише фантастика, но теорията недвусмислено сочи, че той самият е продукт на бащата, създаден по класическа хомеопатична технология…)\n– Книги за деца: културното наследство, което те могат да носят, е необятно. За улеснение на децата те ще бъдат отпечатвани с голям шрифт, предназначен за по-лесно четене, и ще бъдат богато илюстрирани с хомеопатични версии на популярни български детски илюстратори. Теоретици на книжната хомеопатия смятат, че тези книги ще бъдат достъпни и за най-малките; отначало обаче смятам да препоръчам консервативен подход, и да предложа на родителите да им ги четат те, с надеждата да възбудят у децата още от най-ранна възраст любов към книгите.\n– Учебници (пълни издания по всички предмети, от 1 до 12 клас). Обзалагам се, че ще са най-любимите на всички ученици. На това напълно променено отношение разчитам учениците да покажат дори по-добри познания, отколкото им дава традиционното днешно образование. По-нататък планирам изготвянето и издаването и на хомеопатични университетски учебници. На особено добро търсене разчитат учебниците по медицина, които ще позволят лесно прочитане дори на типичните за това следване няколко хиляди страници на учебник.\nРазбира се, нещата не биха били пълни, ако не смятам да създам хомеопатична версия и на текста, който четете. Към момента идеята ми е да я пусна като запис в най-скоро време. Поради високата му научна стойност обаче ме блазни мисълта вместо това да я издам и продавам като книга. Ако взема това решение, ще обявя предварително записване за бройки, срещу скромно предплащане. Предвиждам също така издаване на негови хомеопатични преводи на английски, френски, немски и испански език; при интерес ще бъдат осигурени такива и на руски и китайски език.\nThis entry was posted on Wednesday, November 9th, 2011 at 7:59 pm\tand is filed under Daily. You can follow any responses to this entry through the RSS 2.0 feed. You can leave a response, or trackback from your own site.\n28 Responses to 'Хомеопатични книги'\nОтдавна не се бях смял така 😉\nЕто и xkcd по темата: http://xkcd.com/971/\nПоздравления! Разсмя не яко и мен 🙂\nВпрочем, щом ти идва такъв хумор, значи бизнесът ти не е потънал съвсем…или пък другата крайност, станало е сериозно до смях…\nЩе трябва да ъпдейтнеш и блога, за да могат да се пускат хомеопатични коментари… 🙂\nЕвала, яка идея, вече си имаш конкурент в мое лице 😀 !\nNovember 9th, 2011 at 9:49 pm\nОтново ми напълни душата, благодаря!\n🙂 Понякога се случва да чуя някой хомеопат по радиото или телевизията. Но най-ми е кеф, когато чуя някоя хомеоПатка. Но пък може би все пак плацебото не е лошо лекарство.\nА “браво” не казвам, защото си спомням един съученик едно време ми каза една поговорка: “Браво се вика на магаре, на човек се дават па`ре”. От македонско беше, и сега си е де, Николай се казва. Но като стана директор, не съм го чул да я казва тая поговорка. 🙂\nИма една книга на доктор Алън Франсис “Всичко което мъжете знаят за жените”. някой може и да се обърка, но тя не е хомеопатична\nГригоре, побързай да патентоваш идеята преди някой да ти я открадне. Сигурен съм че в Amazon съвсем скоро ще има бум в продажбите на хомеопатични книги… на базата на патентите ти ще получаваш по 5 цента за всяка продадена книга… и съм сигурен, че финансовото състояние на фирмата ти ще е с подсигурено бъдеще!\n“Засега не съм провеждал експерименти за въздействието на хомеопатични електронни книги. Тъй като електроните в тях обаче са в още по-високо процентно съдържание, отколкото в хартиените книги, бих очаквал ефектът на запазване да бъде още по-силен.” Явно ще трябва да ги разреждаш повече от хартиените! 🙂\n“…предпочитанията ми са към Любен Дилов, все още не съм решил дали бащата или сина. (Синът не пише фантастика, но теорията недвусмислено сочи, че той самият е продукт на бащата, създаден по класическа хомеопатична технология…)” :)!!!!\nСамо да добавя още едно предимство на хомеопатичните книги: не е нужно да можеш да четеш, за да ползваш хомеопатична книга! Само какъв пазар отваря това!\nАбе бъзикате се вие ама аз от пет години вече не съм ползвал конвенционални лекарства 😉\nЕдинствено не бих се доверил на хомеопатични противозачатъчни 🙂\nГриша, току-що тури кръст на съвременната астрофизика и космология… По твоята логика това –> http://bg.wikipedia.org/wiki/%D0%A2%D1%8A%D0%BC%D0%BD%D0%B0_%D0%BC%D0%B0%D1%82%D0%B5%D1%80%D0%B8%D1%8F е тема за аналогична статия. Винаги съм се възхищавал на способността на хората да отричат нещата, които не разбират. Само за сведение – от 13 години в къщи не са влизали други лекарства, освен хомеопатични. Като страничен ефект от тази “празна” дейност се проявават остри хронични симптоми, а именно: Изключително добро здраве (никой не е боледувал поне от 10 години), доказано засилена имунна система (през всичките тези години, епидемиите някак си ни подминаваха, докато съседи и колеги не бяха подминати), в редките случаи на разкихване (ние в нашето семейство кихаме от време на време, имам усещането, че все пак сме хора) симптомите изчезват до 24 часа, най-много. И като допълнение: не съм религиозен, нито фанатик. Аз също не вярвах в хомеопатията, което, както разбрах през последните години, не й пречи да си върши работата. Но пък още по-малко вярвам в публично обявените цели на съвременната медицина – да лекува. Има и една тънка разлика между алопатичната медицина и хомеопатията. Първата лекува болести, а втората – хора.\nИ един цитат от статия 1можете да потърсите и сами): ” Хомеопатията е цялостна медицинска система. Тя е използвана по света вече повече от двеста години. Английското кралско семейство и почти всички политически лидери от световен мащаб я използват. Тя не само премахва симптомите, но и помага на пациента да осъзнае причините, довели до появата на болестта, и да запази доброто здраве за дълъг период от време. ”\nП.С. Гриша, знам че имаш лекарска диплома. Само не забравяй, че има хора, които имат дипломи за попове. Т.е. дипломата дава уверение за прослужено време. Поздрави на всички знаещи, с вече оформено мнение от годините внимателно наблюдение на процесите, които обсъждат.\nМедицината, такава каквато я познаваме, е мъртва! Повод да го полеем с един хомеопатичен спирт\nедно хомеопатично ХА ХА ХА 🙂\nХомеопатоците са ми смешни, докато не почнат да ми стават досадни… което става все по-бързо.\nАхахахахахаааа, съвършенството било постижимо : )))\nВелико е… Вече го препратих на колегите от редакцията на едно издателство, за да си вземат бележка за преориентиране съгласно новите пазарни реалности, които това фундаментално нововъведение ще наложи 😉\nNovember 10th, 2011 at 2:00 pm\nВ къщи не са пити лекарства от години, поне 7-8, освен аналгин за главоболие, но тва си е по причини свързани с работата, както и с това носим контакнти лещи. Не употребяваме антибиотици, не с еваксинираме, всички настиники които неминуемо се лепват отшумяват за 24-48 часа. Въобще семейството ми е в цветущо здраве без никакви хомеопатични боклуци. Самовнушението и ритуало по вземането на захарните хапчета играя огромна роля в оздравителният процес на хомеопатията. Изниква въпроса, дали сте здрави заради захрни хапчета, или защото сте решили да стимулирате имунната си система, като я оставяте сама да се справя с болестите?\n@tonywoolf: Грешиш като твърдиш, че отричам съвременните астрономия и астрофизика. Отричам също така атомната физика, математиката, историята и икономиката – те са също така фундаментални основи на хомеопатията, както са астрономията и астрофизиката. Да не кажа дори по-фундаментални. Всъщност, отричам цялата съвременна наука, както и милиарди случаи на медицинска практика, така подробно описани в огромен брой изследвания.\nИ не мога да не се съглася с теб за априорната ненаучност на опонентите на хомеопатията. Те са като хора, които твърдят, че кралят е гол – некомпетентни и ненаучни. Те с гаранция не са чели детайлното описание на граф Родриго от Севиля на редките и екзотични пера по ботушите на краля. Не са обърнали и за миг внимание на фундаменталния труд на Белини “За луминесцентността на кралската шапка”. Не им пука, че съществуват цели школи, които пишат научни трудове върху красотата на кралската мантия, нито четат вестниците, които ежедневно посвещават статии на кралската мода. Не слушат дори аргументите на великия лорд Маукскрайбър, който първи посочва, че кралят няма как да носи просташки памук, нито пък неудобен полиестер – неговото бельо задължително, ама задължително е от най-фина коприна…\n… но аз все пак ще ти донеса един „Траумил С“, като идвам за следващата доза генетика.\nДано не забравя – записвам си хомеопатично…\nХомеопатията твърди, че водата има памет. Аз твърдя, че ангелите имат свойството да лекуват хората, които пият вода и се надяват да им се случи нещо хубаво.\nКое от двете твърдения е вярно и защо? Защо едното трябава да има превес над другото? Нито паметта на водата, нито ангелите са изследвани достатъчно, нали така?\nТома Неверни в съвременен вариант… На мен ако не вярвате, на руски и американски професори и академици вярвате ли?\nАко и на тях не вярвате, значи нищо не може да ви убеди. Ето:\nhttp://kolibka.com/download.php?mid=5001 – първа част, http://kolibka.com/download.php?sid=5001 – субтитри за първа част.\nhttp://kolibka.com/download.php?mid=7499 – втора част, http://kolibka.com/download.php?sid=7499 – субтитри за втора част.\nФилмът е на руски.\nИстината не е въпрос на титли и авторитет.\nА Тома Неверни е един от малкото герои с положителни качества в Библията.\n@Galarad: Не си прав. Бенвенист е доказал научно, че водата има памет. Получил е награда за това (всъщност даже две – единственият на света с две награди в тази категория)…\n@tonywoolf: Не вярваме бе, човече. Нито на руските професори и академици, нито на американските, нито даже на граф Родриго, Белини и лорд Маукскрайбър…\nТо тия “професори” и “академици” е много важно от къде са им “титлите” 😉\nДокато хомеопатията е просто плацебо, нищо против… това е даже интересна материя, до колко плацебо и изобщо психическата увереност могат да спомогнат не само лечението, но и да бъдат форма на превенция.\nНо като гледам в каква машина за пари се е превърнала напоследък и как се опитват мераклиите да забогатяват покрай нея да възпират пациентите от класическо лечение… май иронията не е достатъчно плацебо за случая.\nНо насила не можеш да накараш някой да мисли.\n“Напоследък бизнесът ми закъсва. Конкуренция много, пазар малко. ”\nГригор , толкова всестранно развита личност като тебе без работа няма да остане. Все пак посочи ми още един компютърджия дето ако си изостави бизнеса може да продължи като лекар. 🙂 . Ти си …… както пишат на автокъщите в Горубляне ….. КОЛА УНИКАТ :).\nNovember 13th, 2011 at 12:15 am\n@JJ: Бе ти да не ме отказваш да си отворя хомеопатично издателство? Ааааа!… 😉\nЗначи хомеопатичните книги трябва да са на цена поне 4-5 пъти по-скъпи от останалите традиционни книги. Все пак хомеопатите продават вода за 150 лева литъра и захар по 200 лева за килограм… Трябва ти и агресивен маркетинг, да се появяваш в идиотски тв предавания като това на Гала например. Здравата да спамиш и тролстваш, да плюеш срещу медицината като си развяваш дипломата за лекар наляво и надясно. Можеш да обявиш д-р Тошко за враг номер едно на общественото здраве и да се срещаш с него в тв-шоу дебат, където ще обвиняваш всичката медицина в брутална комерсиалност и безпрекословна служба на фарма-мафията. Като събереш пари ще почнеш да правиш и филми относно защо книгите ти има памет, изпълнени със свидетелства на излекувани, компютърни анимации на механизма на лечението и оздравителните енергии, протичащи през тези книги. Може да се направи отделен филм за хомеопатични книги в древността и как твоите книги са открили древна и ревниво пазена тайна. Ще покажеш как учени и ученки в бели престилки стоят пред сложни апарати с мигащи лампички, гледат с микроскопи и т.н. и как в Института за нетрадиционна медицина и хомеопатия в Бадраглор в Индия продължават да откриват чудесата в подобни книги. Това ще отговори и на въпроса защо някои мъдреци в миналото са живели толкова дълго и се оказва съвсем възможно човек да живее 700 или 800 години. Ако ти трябва сценарист значи – знаеш кого да потърсиш. Ще изкарам и курс за хомеопати и енергийно лечение и по филмите ще се казва, че съм независим филмопроизводител, но всичко ще се финансира от д-р Гачев. “Хомеопатични книги д-р Гачев” ще висне на екрана докато разказваш за чудото във филма. Накрая някак си небрежно ще кажем, че у нас има само един такъв издател. Разните хомеопати и хомеопатки ще си пращат линкове насам-натам когато има нещо свързано с подобна шарлатания. Вложените пари ще се изплатят стократно. 🙂


Властта предлага глоба и затвор за обидни политически коментари – 30 ДУМИ\n10.03.2015 by Редактор-3\tin НЕПОЗНАТО, ОЛИГАРХИЯТА\nИ второто правителство на ГЕРБ ще направи опит да се ограничат критичните публикации срещу политици и партии. Министерството на правосъдието предлага в Наказателния кодекс (НК) да се запише като престъпление проповядването или подбуждането чрез медиите към дискриминация, насилие или омраза, основани на политическа принадлежност, пише „Сега„. Предвиденото наказание е затвор крадено от 30думи до четири години и глоба от 5 до 10 хил. лв. Проектът е качен за обществено обсъждане на сайта на министерството.\nСега съществуващият чл. 162 ал. 1 гласи: „Който чрез слово, печат или други средства за масова информация, чрез електронни информационни системи или по друг начин проповядва или подбужда към крадено от 30думи дискриминация, насилие или омраза, основани на раса, народност или етническа принадлежност, се наказва с лишаване от свобода от една до четири години и с глоба от пет хиляди до десет хиляди лева, както и с обществено порицание“. Министерството иска да се добави „или политическа принадлежност“. Така ще се даде възможност крадено от 30думи на прокуратурата да разследва критики по адрес политически субекти, както и медиите, в които се случва това.\nИзменението се прокарва покрай т. нар. антитерористично законодателство, чиято цел е да се въведат наказания за обучение в тероризъм и преминаващи през България привърженици на радикални групировки. крадено от 30думи В мотивите пише, че по този начин ще се предотврати пропагандата към „престъпни посегателства на религиозна или политическа основа“.\nПрез 2010 г. правителството на ГЕРБ предложи подобна поправка с много по-общ текст, зад който се криеше и дискриминация заради политическа принадлежност. Намерението предизвика остра реакция, след като депутати от опозицията крадено от 30думи и юристи коментираха, че под ударите на закона ще попаднат журналисти, които пишат критично за управляващите. Така предложението в крайна сметка не бе прието.\nПредлаганият сега текст също беше разкритикуван от правозащитници заради възможността да се използва за ограничаване свободата на словото и саморазправа само заради критични изказвания. Пред „Сега“ крадено от 30думи адвокат Михаил Екимджиев коментира, че подобен текст може да доведе най-малкото до цензура или автоцензура заради страх от наказание. Според него поправката може да е вредна за политическите дебати като цяло. „Всеки политик може да каже: Вие ме критикувате не защото съм некадърен, а защото принадлежа към еди-коя си политическа крадено от 30думи партия“, обясни той. Екимджиев допълни, че този текст може да се използва и за саморазправа с политически опоненти. Депутатите обаче имат имунитет и не могат да бъдат преследвани заради изказванията си освен със специално разрешение на парламента. Затова според правозащитника острието на този текст ще падне върху журналистите.\nКак Миков и Станишев солидарно и по брежневски погребват БСП\nГлобиха 76-годишна баба с 3500 лв. за незаконен риболов


Сюрприз: Даниел Рикардо спечели Формула 1 в Малайзия! Хамилтън отпадна - Спорта.бг\nСюрприз: Даниел Рикардо спечели Формула 1 в Малайзия! Хамилтън отпадна\n02.10.2016 | 11:47 | SPORTA.BG\nСупер изненадвао се разви състезанието във Формула 1 в Малайзия. Гран при в тази страна донесе небивал успех за тима на Ред Бул. Пилотите на отбора извоюваха двойна победа на пистата "Сепанг". Първи на почетната стълбичка се качи Дани Рикардо, за когото това беше и първи успех за сезона. Втори остана младият Макс Ферстапен.\nШок в тази надпревара застигна фаворита Люис Хамилтън. Световният шампион водеше колоната уж безпроблемно 15 обиколки преди края, но двигателят му гръмна и в крайна сметка той се прости с шансовете си да намали изоставането си от лидера в класирането Нико Розберг. Германецът дори увеличи аванса си след третото място в класирането в Малайзия и се приближава до първата си световна титла в кариерата.\nИначе състезанието започна феноменално. Хамилтън успя да защити полпозишъна си, но беше доста по-интересно зад него. Там Себастиан Фетел се опита да се вреже между Макс Ферстапен и Нико Розберг, закачи пилота на Мерцедес и в крайна сметка отпадна на метри след старта на Гран при на Малайзия.\nСлед този развой Розберг отлетя далеч, далеч назад, като трябваше да проправя пътя си обратно към върха от 17-та позиция. Тази задача се оказа напълно по силите на лидера в класирането и той постепенно се изкачи напред в класирането. Но му предстоеше тежката задача да се бори за позиция с Кими Райконен.\nРозберг успя да го стори в 38-та обиколка с малко рискована маневра, заради която впоследствие беше наказан с 10-секундо наказание. Но това не се отрази на крайното му класиране и в крайна сметка дори и със санкцията той се качи на подиума на малка дистанция пред Райконен, който губеше скорост в края.\nНай-драматичният момент в състезанието дойде в 41-та обиколка. Тогава Хамилтън водеше комфортно колоната, макар да беше подлаган под натиск от болидите на Ред Бул зад него. В крайна сметка двигателят на световния шампион не издържа и гръмна, с което той се прости със състезанието. На британеца дълго време не му се вярваше какво се е случило и се държеше за главата на пистата, но залудо.\nВ крайна сметка Рикиардо излезе първи с малка преднина пред Ферстапен, но тези позиции не се разместиха до края на надпреварата. Така Дани Рикиардо се поздрави с първия си краен триумф от началото на сезона, а подгласникът му Ферстапен също имаше сериозни поводи за гордост.\nСлед това развитие на състезанието Розберг е убедителен лидер в генералното класиране с 288 точки и води с цели 23 пред преследвача си Хамилтън, който е най-нещастен след случилото се в Малайзия. Дани Рикиардо вече е трети с 204 точки, но има само илюзорни шансове за първата позиция. Четвърти излиза Кими Райконен със 160 точки, а Фетел остава със 153. След тях е Макс Ферстапен със 147 точки.\nПри конструкторите Мерцедес е убедителен лидер с 553 точки, докато Ред Бул вече събра 359. Ферари е на третата позиция с 313 точки.\nЕтикети:Формула 1 | Арсенал | Даниел Рикардо | Люис Хамилтън\nХамилтън спечели полпозишън преди Гран При на Малайзия\nСинът на Михаел Шумахер каза любопитни думи за баща си


Residenza Rose House - НАЙ-НИСКИ ЦЕНИ от agoda.com\nПри посещение в Несо, в Residenza Rose House ще се почувствате като у дома си, защото предлага квалитетно настаняване и отлично обслужване. Оттук гостите имат лесен достъп до всичко, което този оживен град може да предложи. С удобното си местоположение хотелът предлага лесен достъп до всички градски забележителности, които задължително трябва да се видят.\nResidenza Rose House също така предлага много съоръжения за обогатяване на Вашия престой в Несо. Хотелът предлага достъп до широк спектър от услуги като семейна стая, перални услуги, зала за пушачи.\nАтмосферата на Residenza Rose House се усеща във всяка стая. Удобства като отопление, балкон/тераса, телевизор, телевизор с LCD/плазмен екран, DVD/CD плейър са само някои от даденостите на обекта. Хотелът предлага прекрасни развлекателни съоръжения, такива като градина, които ще направят престоя ви незабравим. С перфектното си местоположение и несравними удобства, Residenza Rose House е един чудесен избор в много отношения.


4 правила удължават живота с 14 години - e-vestnik.bg\nНе пушете, спортувайте, пийте алкохол умерено и всеки ден яжте поне по пет пъти плодове и зеленчуци. Макар и да звучи банално, учените констатираха, че това са четирите правила, които могат да удължат живота на всеки от нас с 14 години. Това твърдят британци, които под ръководството на професора по клинична геронтология в Университета в Кеймбридж Кай-Ти Коу, изследвали от 1993 година начина на живот на повече от 20 000 души на възраст над 45 години. Проучването е част от най-голямото изследване за храненето и здравето, провеждано в света.\nРиска от смърт за тези, които не се придържат към четирите прости правила се равнява на риска, типичен за хората, с 14 години по-възрастни, но спазващи здравословните препоръки. Медиците подчертават в специализираното издание PLoS Medicine, че тази закономерност не зависи от обществения статус или от телесното тегло.\nОсновните характеристики на здравословния живот са известни отдавна. Досега обаче никой не беше изследвал цялостното им влияние, подчертават учените. Между 1993 и 1997 година те интервюирали 20 244 мъже и жени на възраст между 45 и 79 години, живущи в британския град Норфолк, които не страдали от ракови или от заболявания на сърдечно-съдовата система. До 2006 година медиците регистрирали и всички смъртни случаи в града.\nЖителите на Норфолк получавали между нула и четири точки в зависимост от начина си на живот.\nУчените доказаха, че с пушенето не трябва да има компромис – то е един от четирите фактора, които скъсяват живота и вредят на здравето. Снимка: Университет Гелф\nСпециален въпросник им давал по една точка ако не пушат, ако спортуват, ако пият алкохол умерено и ако ядат по пет пъти на ден плодове и зеленчуци. В категорията “движение” например не се давала точка, ако тестваните били служители в офис и ако през свободното си време не спортували. Консумацията на алкохол не трябвало да надвишава две чаши вино на ден или половин литър бира. Делът на плодовете и зеленчуците в храната се определяли от нивото на витамин С в кръвта.\nЗа средно 11 години наблюдение се оказало, че вероятността хората, които били с нула точки, да умрат, е четири пъти по-голяма отколкото за онези, които били с четири точки.\nВъпреки че учените тепърва ще потвърждават резултатите в други региони, те са категорични, че четирите правила и съответната промяна в начина на живот имат съществено влияние върху здравето, особено на хората на средна и по-висока възраст.\nЕтикети: алкохол, бира, опасно!


Трудно ли е да спасиш живот? Ето как се става донор на стволови клетки - trafficnews.bg\nТрудно ли е да спасиш живот? Ето как се става д...\nАнглийски пациент получи втори шанс благодарение на български дарител в Националната донорска банка\n14.12.2019 18:00 2631 0\nАнгличанин от Оксфорд живее втори живот благодарение на български донор на стволови клетки от периферна кръв. В момента има още едно искане за наш донор, тече процес на изследване за потвърждаване, съобщи пред TrafficNews проф. Елисавета Наумова, началник на Клиниката по клинична имунология и ръководител на Националната публична донорска банка за стволови клетки и костен мозък.\nВ българския регистър, който е част от световния, има около 2500 донора. Всеки от тях може да спаси живот някъде по света.\nВ Националната тъканна банка се пазят стволови клетки от пъпна връв, дарени от родителите.\nПокрай скандалите с фалита на „Крио сейв”, който принуди хиляди български семейства да търсят дадените за съхранение стволови клетки от бебетата си из цяла Европа, та чак до Дубай, се чуха мнения, че обществената криобанка в софийската Александровска болница не била достатъчно популярна.\nКак се пазят безценните стволови клетки, които са резервните части за нашето тяло, кой може да стане донор и при какви условия? С тези въпроси и с идеята да бъдем полезни не само на българите, нуждаещи се от лечение на коварни заболявания, но и на милиони пациенти по света, екипът на TrafficNews посети банката и разговаря с трите дами, които се грижат за нея – проф. Елисавета Наумова, проф. Анастасия Михайлова и биотехнолога инж. Валентина Атанасова.\nВлязохме и в самия „трезор” на банката, където в контейнери при температура от минус 196 до минус 150 градуса кротко спят стволовите клетки на български бебета. И чакат своя час, за да спасят нечий живот.\nРодителите, които решат да дарят генетичен материал от пъпна връв на обществената банка, не плащат нищо за съхранението, за разлика от изискванията на частните, където таксата е между 4000 и 6500 лева.\nПробите обаче не са собственост на семействата. Те са на разположение да бъдат предоставени за алогенна трансплантация на подходящия пациент навсякъде по света. Включително и на дарителите, ако те имат нужда.\nИма и изключение – по искане на лекар-хематолог, банката съхранява индивидуални проби от пъпна връв за семейства с болно дете, което би могло да се излекува със стволовите клетки на своите брат или сестра. Само тук се прави тест за съвместимост и цялата услуга е напълно безплатна, обясни проф. Анастасия Михайлова, отговарящ за Националната публична донорна банка за стволови клетки от пъпна връв, която работи от 2010 г. .\nАко родилка иска да дари клетки, то тя трябва да заяви това в Националната банка за стволови клетки и в АГ клиниката, където се извършва раждането. Там се прави процедурата, като наборите за вземането на материала се предоставят от Националната банка, а пробите после се транспортират в специални чанти по куриер.\nДо 48 часа се извършва обработката на кръвта от пъпна връв със сепарираща машина, която отделя стволовите клетки от еритроцитната маса и плазмата.\nГодните проби се замразяват, но стоят под карантина най-малко две седмици. След получаване на резултатите от допълнителните микробиологични и вирусологични изследвания, които да показват, че всичко е наред, се извършва генетично HLA типизиране, необходимo за определяне на тъканна съвместимост.\nДанните за единиците кръв от пъпна връв се включват в международния регистър. Там има данни за около 800 000 единици само от пъпна връв, които се съхраняват в 54 публични банки от 35 страни.\nОсвен клетки от пъпната връв, за алогенна трансплантация се използва костен мозък от здрави хора, както и периферни стволови клетки. Те могат да се вземат във всеки един момент от живота на човек. Желаещите да станат донори у нас се включват в българския регистър. Изискването е да са между 18 и 50 г. и да нямат хронични заболявания. На тези хора се правят НLА тестове за тъканна съвместимост и изследване за CΠИH, cифилиc, xeпaтити и дpyги бaĸтepиaлни и виpycни инфeĸции. Въвеждат се анонимно в световния регистър, в който са записани над 36 милиона донора.\nКогато се появи нужда от трансплантация, болниците търсят най-подходящия донор. Преценява се кой от трите вида клетки да се използва.\nКолко дълъг е животът на замразените стволови клетки от пъпна връв? Никой не знае това, казва проф. Михайлова. При нужда от трансплантация се извършват допълнителни изследвания, и в зависимост от тях трансплантолозите могат да предпочетат по-скорошно замразени клетки, за да е тя по-ефективна, обяснява експертът.\nCлeд paзмpaзявaнe няĸoи ĸлeтĸи щe ca yмpeли. Освен това материалът от една пъпнa вpъв често нe доcтигa зa тpaнcплaнтaциятa нa един възpacтeн чoвeĸ, затова се налага да се изпoлзвaт ĸлeтĸитe oт два дoнopa.\nСтвoлoвите ĸлeтĸи лeĸyвaт ycпeшнo над 80 болести - няĸoи видoвe paĸ или доброкачествени заболявания нa ĸpъвтa, тумори, наследствени имунодефицитни и метаболитни болести. Тези клетки ca yнивepcaлни. Слeд пpeливaнeтo им мoгaт дa ce пpeвъpнaт в ĸpъвни, нepвни и мycĸyлни и тaĸa дa cпacят xopa oт нaй-тeжĸите зaбoлявaния.\nНо в момента терапевтичните възможности на стволовите клетки в регенеративната медицина са в процес на клинични проучвания.\nПо 100 души на година у нас чуват тежката диагноза, че са развили рак или друго коварно заболяване, а спасението е в трансплантация на стволови клетки. Шанс да ги получат обаче имат едва половината от пациентите.\n„Когато имаме кампания за набиране на донори за даден пациент, която минава през колегите му или социалните мрежи, тогава много млади хора се отзовават. И те не само се записват да дарят за конкретния пациент, но и дават желанието си да станат донори в регистъра.\nВсеки млад и здрав човек може да стане донор. А това ще даде шанс на повече пациенти да намерят дарител от българската популация. Досега такива донори се намират от регистрите на Италия, Германия, Израел, Кипър, тъй като генофондът на българите е по-близък до тези страни от региона”, обяснява проф. Наумова.\nТя съветва всички майки да даряват кръвта от пъпна връв в обществената банка, защото могат да помогнат на хиляди пациенти.\nЕкипът на Клиниката по клинична имунология с банка за стволови клетки благодари на родителите, дарили кръвта от пъпна връв на тяхното бебе. Давайки живот, те могат да спасят живот.\n09.08.2020 17:06 Протестриращи тръгнаха на шествие до Кулата 28\n09.08.2020 17:00 Скритите послания: Седемте болки, до които водят отрицателните емоции 153\n09.08.2020 16:47 Гигантските роботи стават реалност през 2020 година 182\n09.08.2020 16:27 Протестъри щурмуват министерства в Бейрут, полицай загина при бунта 151\n09.08.2020 16:04 Десетки полски туристи - ранени при зверска катастрофа на връщане от България 1456\n09.08.2020 16:00 КАТ удари пловдивчанка с лъскаво порше, отказала тест за дрога 3175\n05.08.2020 12:51 Гери-Никол блесна в рокля за 7 стотака на партито за рождения си ден 162922\n07.08.2020 21:00 Плаващата къща на пловдивски бизнесмен трябва да бъде премахната 109887\n06.08.2020 22:00 Собственик на фирма за дограма е спипаният с кока в Пловдив 94267\n05.08.2020 00:01 Трите вида секс без обвързване, които най-често се практикуват 94221\n05.08.2020 23:45 5 ястия от 80-те, които мнозина днес не биха посмели да опитат 84768\n08.08.2020 22:00 Пловдивски лекар - инфлуенсър събра погледите на Миконос с кимоната си 70444\n06.08.2020 21:09 Майка загуби и третото си дете при зверска катастрофа 62322


Дерменджиев: Отново ще станем шампиони - Спорт - Дневник\n09:22, 29 авг 16 , 3618\nТреньорът на "Лудогорец" Георги Дерменджиев е уверен, че отборът му ще продължи шампионската си хегемония в България. Специалистът остана доволен от играта на състава въпреки равенството 2:2 с "Локомотив" (Пловдив).\n"Мисля, че ги загубихме точките, макар че мачът тръгна не добре за нас. Очаквах, че ще бъде така. Емоцията беше много голяма покрай влизането в Шампионската лига. За мен футболистите изиграха много добър мач. Това не е лъкатушене", заяви Дерменджиев пред "Диема спорт".\nПо думите му "Лудогорец" има характер и го е показал през второто полувреме. "Не им дадохме много да играят с топката. Имахме ситуации, вкарахме голове, но във футбола е така."\nТой изтъкна, че футболистите му искат да станат шампиони. "Отново ще станем шампиони." И добави, че в отбора всички са титуляри, но спрямо мача и съперника избира кои ще играят.\nНа въпрос как ще се отрази паузата за националните отбори, Дерменджиев отговори: "Имаме страшно много национали. Отборът е в много добра форма и една такава пауза малко разконцентрира футболистите. Предполагам, че в най-скоро време ще бъде задоволен интересът на всички фенове, които искат да наблюдават "Лудогорец".\n09:20, 23 сеп 20 / Спорт 4\nУбитака 09:47, 29 авг 16 / Весело\nСегашната схема е страшно удобна за Лудогорец. До пролетта реално няма важни мачове, т.е. могат да се фокусира...\nРейтинг: 1237 09:35, 29 авг 16 Неутрално\nЕй Чичка, на всички е ясно, че ще станете шампиони, а съдиите искат да сте шампиони даже повече и от играчите ти. Адмирации за Локото и мъжката игра.\nРейтинг: 716 09:38, 29 авг 16 Любопитно\nПарахода вече направи ли необходимото "дарение"?\nРейтинг: 328 09:44, 29 авг 16 Неутрално\nЛудогорец е успешен проект, но е като машина без душа.\nРейтинг: 453 09:47, 29 авг 16 Весело\nСериозно ли, Дневник? Това от "лакът" и от "уши" ли идва? Т.е. движение между лакътя и ушите, напред-назад?\nРейтинг: 410 09:47, 29 авг 16 Весело\nСегашната схема е страшно удобна за Лудогорец. До пролетта реално няма важни мачове, т.е. могат да се фокусират в ШЛ. След като отпаднат от там, което ще стане най-късно Март, се заемат сериозно и с първенството - тогава ще са директните мачове и истинските точки. Сега до зимната пауза всичко е черно тото и разцъкване за балами.\nРейтинг: 221 09:52, 29 авг 16 Весело\nСегашната схема е страшно удобна за Лудогорец. [/quote]\nИ какво им пречи на другите клубове да натрупат сега преднина тогава?\nРейтинг: 1899 10:05, 29 авг 16 Неутрално\nНе може да се натрупа преднина.\nРейтинг: 221 10:13, 29 авг 16 Весело\nАз пък казвам, че може. Ко прайм сега?\nРейтинг: 658 10:14, 29 авг 16 Неутрално\nБраво на Локомотив за играта,която показаха срещу хегемона на България в последните 5 години.Очаквам по мъжка от Локомотив и най-малко в края на сезона да сме в топ 4,а за Лудогорец е ясно завършват като шампиони и догодина пак пробиват в групите на ШЛ!\nРейтинг: 221 10:20, 29 авг 16 Весело\n[quote#9:"Герд Мюлер"]Лудогорец е ясно завършват като шампиони и догодина пак пробиват в групите на ШЛ! [/quote]\nИ кое му е ясното? Ако им дръпнат ЦСКА 8 точки, както веднъж стана, Титаните ги няма вече, за да продадат титлата\nРейтинг: 670 10:27, 29 авг 16 Любопитно\nЗначи няма да почвам да те храня още от понеделник.\nНямам тоя навик в началото на работната седмица да си късам нервите.\nНо, баце Дерме, спадни малко виждаш ли колко отбора има пред вас?\nА за плейофите ще се стегнат всички.\nНивата е дълга и крива.\nРейтинг: 1604 10:31, 29 авг 16 Неутрално\nКаква душа бе батка, ти живееш в миналото. Душата са фракции, офанзиви, хунти и панелка бойс, тия имат толкова общо с отборите, колкото Уолт Дисни с образователната система в България.\nРейтинг: 442 10:33, 29 авг 16 Неутрално\n[quote#5:"Убитака"]Сегашната схема е страшно удобна за Лудогорец. До пролетта реално няма важни мачове, т.е. могат да се фокусират в ШЛ. След като отпаднат от там, което ще стане най-късно Март, се заемат сериозно и с първенството - тогава ще са директните мачове и истинските точки.[/quote]\nНай важното за тях е Европа-а тук(в България) само да държат близка дистанция\n[quote#10:"radetzky"]Ако им дръпнат ЦСКА 8 точки, както веднъж стана, Титаните ги няма вече, за да продадат титлата [/quote]\nИмат два мача с лудите,а последните напрегнат ли се,ще вземат без проблем 6 т(2 победи),а оранжевите се съмнявам се могат да победят всичко наред предвид лошата форма в която са в момента и слабия им треньор.\nРейтинг: 221 10:44, 29 авг 16 Неутрално\nгледах с интерес мача.за мен луд. са две класи напред.локо играят като Диего коста.освен с глави не мжаха да пробият.добри са,агресивни,/доста ги беше страх /,но им липсва добра атака.\nРейтинг: 221 10:58, 29 авг 16 Неутрално\n[quote#13:"kapitalcho"]а оранжевите се съмнявам се могат да победят [/quote]\nКои са оранжевите?\nРейтинг: 649 10:59, 29 авг 16 Неутрално\nЗа съжаление,ще се окаже прав.\nРейтинг: 564 11:00, 29 авг 16 Неутрално\nЛевски Кюстендил направи 2:2 с Лудогорец. Съдиите в началото подкрепяха лудо кюстендилци, а после 2-3 пъти свириха за Лудогорец. Ако бяха прецизни измисленият Локо ПД щеше да остане с 10 човека още в началото!\nНали и дузпа им измислиха срещу Левски, а не дадоха кристална такава за Лудогорец!\nОтборът, наричан Локомотив Пловдив има толкова общо с автентичния Локомотв, колкото Чавдар Литекс Етрополе с автентичния ЦСКА!\nРейтинг: 221 11:03, 29 авг 16 Весело\nЛудогорец като вземат да им влизат по-твърдо и се спичат. Е Леевски как ги наритаха здраво и накрая с късмет ги и биха. Това може да го направи всеки отбор от 10 място нагоре. След Шампионската лига не виждам колко ще им се играе на футболисите на Лудогорец в нашето първенство, и ще се пазят да не ги контузят, за да напраят трансфер през зимата или другото лято. Така че рибата дет се вика е още в морето, пък те с тигана\nРейтинг: 221 11:06, 29 авг 16 Весело\n[quote#17:"himler"]Левски Кюстендил направи 2:2 с Лудогорец. [/quote]\nНе си в час. Не с Лудогорец, а с Раград 2000, ако трябва да следваме "автентичната" линия. За мен този Лудогорец, не е истинският Лудогорец. Кой каквото иска да казва\nРейтинг: 381 11:13, 29 авг 16 Неутрално\nЧудесен мач, много по-приятен от тези от Висшата Лига. Лудогорец играе най-приятния футбол и дано да ги гледаме още много години.\nРейтинг: 290 11:35, 29 авг 16 Неутрално\nМного надъхан, много самоуверен, направо нагъл. Имайки предвид в коя държава се намираме, би трябвало да говори по-малко, тъй като не се знае откъде ще задуха вятъра след някои и друг месец. Ясно, че в момента имат най-силния отбор в България, но сме виждали всякакви развръзки, така че...\nЦСКА и Левски засега се самоизяждат, атакувайки се всеки ден - оранжеви, зелени, лилави, финанси, скандали, като по този начин правят огромна услуга на други отбори, които продължават съществуването си в комфорт, породен от медиен слугинаж и липса на критична маса сред феновете.\nРейтинг: 1899 11:38, 29 авг 16 Неутрално\nТова е абсолютен факт. Лудогорец влезнаха по същия криминален начин, както и новосъздадените.\nРейтинг: 442 11:57, 29 авг 16 Неутрално\nКолко оранжеви има в първа Лига ?\nСъщите на които директорът им е Стойчо Стоилов\nРейтинг: 221 12:50, 29 авг 16 Весело\nАааа, ясно, ти си бил от групата на далтонистите\nРейтинг: 458 16:50, 29 авг 16 Неутрално\nНе си прав... Изброените от теб са сектори Б и Г на 2-3 отбора... Не забравяй, че по стадионите има и сектор А и В, където си ходят нормални хора... Разликата е, че докато при ЦСКА, Левски, Ботев тези сектори могат да се напълнят заради българските отбори, то при Лудогорец стадионът се пълни заради кремвирши ИЛИ за да се гледа ЧУЖДИЯ отбор... А не толкова от голям интерес и любов към Лудогорец...\nРейтинг: 1604 17:04, 29 авг 16 Неутрално\nБах....ей на гледай колко се пълни: http://football24.bg/leagues/attendance/league_id/4/season_id/848\nПирин първи, средно около 2000 зрители, Левски със 100 парчета повече, Ботев даже са по-зле, та какво говорим къде е тази душа, няма вече такива филми, свърши вече, всичко е стари лаври, народния отбор от милионната столица на мач му ходят горе-долу толкова хора колкото на изкуствения отбор на Гела от Разград с 30 хиляди население, това е, величието, милионите фенове, душата и народната любов останаха само в пиянските тикви на спортните журналя и бакшишите дето не са ходили на мач от 10 години. Тъжно ама това е положението.\nРейтинг: 458 17:10, 29 авг 16 Неутрално\nАз мога да говоря за отбора, който гледам аз. Миналата година на мачове на ЦСКА във В група средната посещаемост е 5-6 хиляди човека и то на мачове с аматьорски отбори. Кажи ми колко хора са ходили да гледат Лудогорец във В група? 50-100? Това е разликата... Като играеш с Реал Мадрид е ясно, че стадионът ще е пълен (и причината е Реал Мадрид, а не Лудогорец)...\nРейтинг: 1604 17:14, 29 авг 16 Неутрално\nДори и този отбор....абе да не съм нетактичен, но все пак на кой от всичките ЦСКА-та ходиш на мачовете сега? Защото те за нула време се нароиха много, не мога да им хвана края вече. И всичките са адски автентични.\nРейтинг: 458 17:31, 29 авг 16 Неутрално\nАз мисля, че това с автентичността е глупост... Отборът е стадиона, публиката и хората, които са свързани с него... В момента на Армията играе 1 отбор :Д...\nАко критерият за автентичност е АД-то, което стои зад отбора, то нито ЦСКА, нито Левски, нито Ботев, нито Берое са автентични, защото всички са ги сменяли... Сега просто се говори много, защото става въпрос за ЦСКА...\nРейтинг: 1604 17:33, 29 авг 16 Неутрално\nАбе, сега погледнах, тя според статистиката средната посещаемост на ЦСКА е 750 души във В групата. Сега разбира се, възможно е да е манипулирана, примерно да подценява бройката на ЦСКА и силно да надценява тази на Лудогорец в А групата. Не знам, не знам...\nРейтинг: 1604 17:42, 29 авг 16 Неутрално\nДобре де, разбирам логиката на това, но представи си че се случи да играе едното ЦСКА срещу другото ЦСКА, на мен това ми се вижда шизофрения. Примерно тогава сумира ли се бройката зрители, та да се пише на сметката на ЦСКА (като идея)?\nРейтинг: 458 21:37, 29 авг 16 Неутрално\nАко зад едното ЦСКА стои публика, стадион, марка и ветерани, а зад другото просто "ЦСКА"... То тогава би било все едно да играе Интер Милано срещу Интер Баку... Имената са същите, но отборите са отчетливо различни. Може да не съм прав, но мисля, че е логично. А какво ще стане... Божа работа.. Времето и публиката ще реши.


DREAMLOVER: Авторски концерт на Албена Врачанска на 24 юни – vEvesti.bg\nDREAMLOVER е концептуален – албум, който обединява важна част от произведенията на Албена Врачанска за баритон саксофон, алт саксофон соло и камерна музика, който ще бъде представен на сцената на 53-ти МФ „Софийски музикални седмици“\nСъбитието е на 24 юни (петък) 19.00 ч. в Камерна зала „България”.\nПрез 2006-2007 г. започва създаването на каталога за саксофони с квартета „Gebet zum Nichterscheinen“, където баритонът свири почти соло и се интегрира в квартета. Това е времето, когато саксофонните ансамбли заемат важно присъствие и се установяват в цяла Европа.\nПроизведението на Албена Врачанска се появи през този период, но като не е публикувано, то не се радва на популярност след премиерата си. И така 15 години по-късно го преоткрива все така ново и без бръчки, благодарение на ансамбъла Kebyart.\nВ концерта на 24 юни заедно на сцената ще бъдат Синтия Кнох – сопран, Жоан Марти – Фраскиер – баритон саксофон, Албена Врачанска – пиано и с любезното участие на Борислава Танева – пиано.\nЛюбопитно в това ранно произведение да се открият нови елементи, като предшественик на много от характеристиките които ще бележат по-късния ѝ творчески почерк. Цикълът “Poèmes – Masques” е най-новата й творба, чиято световната премиера беше този май в Барселона.\nТози цикъл е новост в дуета с баритон саксофон, той е първият пример в концертния репертоар за баритон саксофон и глас.\nАлбумът показва нов аспект от нейното творчество. Изразява мечтателната страна на нейната естетика, чрез техническите и звукови възможности на този инструмент, на когото рядко се дават солови произведения, и също се опитва да разшири обхвата на звуковите му възможностите, благодарение на виртуоза Джоан Марти – Frasquier.\nНа сцената вечерта ще се качи Жоан Марти – Фраскиеp, който даде първоначалната енергия за този творчески процес. Един динамичен музикант, който е дълбоко ангажиран с днешната музика и остава отворен за нови артистични преживявания. Той е създал повече от тридесет произведения на композитори като Джоан Багес, Хосе Луис Кампана, Тимоти Харенда, Албена Петрович и Енрик Риу, наред с други, като е записал три компактдиска със своя саксофонен квартет SAX 3 + 1 (1994-2013) и сътрудничи на записи от различни музиканти. През 2015 г. публикува първата си самостоятелна творба BELIEVER, след това MADE IN BCN. През професионалната си кариера е участвал в различни фестивали и признати събития в Андора, Австралия, Австрия, Бразилия, Шотландия, Испания, Естония, САЩ, Франция, Италия, Нова Зеландия, Португалия и Швейцария. Повече можете да научите тук: www.joanmf.com\nЗаедно с тях се присъединява и Синтия Кнох от Люксембург, която получава музикално образование в консерватория. След като се обучава като танцьорка, учи сценични изкуства в Оснабрюк (Германия). Страстта й към класическата музика обаче продължава да расте, така че тя учи класическо пеене в Маастрихт (Холандия). Завършва своето музикално образование в Консерваторията на Фонти, Тилбург. Месец по-късно тя е финалист на международния конкурс за пеене на Моцарт в Прага. Следват редица престижни концерти, записи и участия по света.\nПрез 2000 г Синтия Кнох дебютира на сцената в „Уестсайдска история“ на Леонард Бърнстейн. Оттогава участва в редица оперети, опери, солови рецитали, музикални комедии и концертни предавания. През 2012 г. тя се присъединява към André Rieu и неговия оркестър Johann Strauss и после основава своя ансамбъл „Lola Marie et Les Chats Noirs“. Тя е една от певиците, които работят с успех и в двете области на модерната и класическата – съвременна музика.\nВ програмата на вечерта ще чуете повече премиерни произведения за България:\nРЕВНОСТ и ЛЮБОВ – 2 пиеси за саксофон соло\nКОНЦЕРТ за баритон саксофон, пиано и оркестър (2018) – клавирна транскрипция ( 2021)**\n– Преди зимата\nJUST SHADOWS / Само Сенки – соло пиано (2013)\nПиесата е посветена на Борислава Танева\nПоеми – Маски ( 2021) **\n– COMMEDIA DEL ARTE\n– Любимецът на краля\nМаските падат – 4 песни “ без маска “\nИзпълнение – изненада за глас и пиано\nСOL TEMPO / С времето – соло пиано ( 2021) **\nDREAMLOVER – соло саксофон ( 2017) **


НОВАТА ЖУРНАЛИСТИКА: Двойната Бойколандия\nВчера родният министър откри един Мост. Като Кост. Но с първа буква "М"! Бая пот се изля от август, докато дойде мигът на чудото. За "спешъл събитието" от София долетя иконата Бойко.\nИмаме си едно мостче, което не е еднозначно само по себе си... У нас напоследък времето не е краткотрайно, а преобладаващо. Строят се отсечки, магистрали. И не му се види краят. Специален кетъринг на открито. Скалъпен от журналяги с държачки, оператори с осветяващи светлини и видни клечки. И разбира се, вино и хапки. Хапки без клечки. Да не преседне вълнението.\nЛъснат с нов чеиз "Баш Майсторът" преряза поредната лентичка. За да не бъде сам си взе и другарчета. Човечето с паричките - сиреч чичо ти Дянков и още някакви небезизвестни личица.\nЗа цялата суетня си повика и медийките. Които и този път галантно го отразиха. Бутат ли му, бутат Микрофона. Ми то така в началото на новата година можем да се сурвакаме само с отсечки. От точка начална до точка безкрайна.\nЩото свръхсилите на наш "Супер Бойко" са безпределни. Нищо, че покрай празниците сподели, че се е изморил. Правилно! Трудно е да се мята с ножичката. Тоя човек си обърка професията. Идеален е за час по сръчност - труд и техника, или както там се казваше в училище.\nАко няма друг мандат поне ще знае, че неговото тайно местенце от играта "Стражари и апаши" е там, където се пресича ножицата. До края на календара остава още ремонт на 2 500 км пътища, ако поливаме всеки километър, значи ще изрежем 2 500 лентички.\nЯвно няма да се пести от към ножици и текстил. Няма да има предсрочни избори. Ще има асфалт. И пак ще гласуваме за "Двойната Лотхен". Спомняш ли си я тази детска книжчица. Където се намират две еднакви момичета. Еми еднаквостта на бате Бойко са магистралите. Да полеем дружно "Двойната Бойколандия"!\nЕтикети: Без коментар, Бойко Борисов, магистрали, Яница Маринова, Aз. Journalистът


Бебето стрелец – как да сте добър родител на приключенеца -\nАко вашето мъниче се роди между 22 ноември и 21 декември, то ще имате у дома си един малък стрелец. Той ще е приключенски настроен, забавен и отворен. Ето какво трябва да знаете, за да бъдете наистина добри родители за бебето стрелец.\nБебето стрелец обожава хората, но се нуждае от лично пространство\nОтворено към света и пълно с енергия – ето такова ще бъде бебето стрелец още от първите си дни. То не обича да остава дълго само и има нужда да чува познати гласове – имайте предвид, че това дори може да му помогнат да спи по-добре. Мъничето ви ще сияе, когато е заобиколено от връстници. А те ще обичат неговия приключенски дух и приятелски чар. Но въпреки че често иска да бъде заобиколено с хора, то няма да харесва да бъде задушавано от любов и внимание. Като независим дух, вашият малък стрелец ще държи на своето лично пространство и свобода.\nТо е пътешественик\nБебето стрелец обича да е в движение. Още от първите месеци ще го виждате да се движи във всяка минута, в която не спи. Обожава и количката, и автомобила, които подхранват неговия приключенски дух. А когато малките му крачета разберат, че могат да пълзят наоколо, вашият малък пътешественик ще бъде изключително въодушевен. Не е трудно да се досетите, че когато проходи, ще се наложи да тичате постоянно след него.\nБебето стрелец има богато въображение\nМалкият стрелец е благословен с невероятно въображение. Той може да сънува забавни истории и е склонен да мечтае. Поради това понякога може да размие границата между фантазията и реалността. Той може да има въображаем приятел, да е склонен към преувеличение или да настоява, че нещо, което си е представял, е истинско. Въпреки че това може да ви стряска, когато детето малко поотрасне, позволете му да се отдава на своя фантастичен свят. Кой знае, може би някой ден ще стане гениален артист…\nТо е една голяма усмивка\nОт раждането си бебето стрелец обича да се смее и да кара другите да се смеят на глас. Самият звук на неговото кикотене е толкова радостен, че ще ви накара да му пригласяте. Като поотрасне, вашето дете вероятно ще бъде шоуменът на класа. Заради страхотното си чувство за хумор ще бъде обичано от своите връстници, но вероятно не толкова от своите учители.\nБебето стрелец мрази правилата, но се нуждае от тях\nРодените под знака на стрелеца често са неконформисти, които се движат в своя собствен ритъм, макар понякога той да не е съвсем правилен. Но въпреки това пътищата им са много логични и това ще ви помогне да се справите в малкия си бунтар. Традиционните наказания няма да ви свършат работа, така че няма нужда дори да опитвате. Вместо това използвайте обяснения и логика, за да му помогнете да разбере кое поведение е подходящо и кое не е добро.\nПриучването към гърнето може да е трудно\nЗа бебето стрелец приучването към използване на гърне може да се окаже доста противоречиво преживяване. От една страна, то ще иска да ви угоди, така че ще има дни, когато всичко ще върви гладко. Но децата стрелец често имат моменти, в които са безразсъдни и неспокойни, а такива моменти не предвещават нищо добро. Вашето малко съкровище може да не се влияе особено от опитите ви да го мотивирате и убедите. Вероятно ще са ви нужни много търпение и деликатност, но не се тревожете излишно, в крайна сметка ще успеете да се справите със задачата.\nБебето стрелец е мъничко диваче\nДецата стрелци обикновено играят в мръсотията, оставят разхвърляна стаята си, тъй като имат нещо по-интересно и ново за правене, или преиграват, за да им позволите да опитат нови неща. Те обичат да учат, но ако не е нещо, което да е интересно и да ги ангажира, то скоро им омръзва. А не могат да седят на едно място. Така че за бебето стрелец винаги търсете възможно най-интерактивна образователна среда – това е най-добрият начин да подхранвате ненаситното му любопитство и да го предизвиквате да продължава да върви по пътя на познанието.\nСтрелецът не се справя добре с парите\nЕнтусиазиран и малко импулсивен – ето такъв е стрелецът. Затова не се учудвайте, ако ученикът ви не се справя добре с парите, когато започнете да му давате джобни. Но и не го отписвайте лесно. Ако има някаква надежда детето ви да се превърне във финансово отговорен възрастен, от съществено значение е точно вие да му вдъхнете правилното отношение отрано. Научете го да пести част от джобните си и не се изкушавайте да му давате извънредни пари. Когато изхарчи всичко, което има, и дойде да поиска още, от вас зависи да кажете „не“. Само така ще го научите, че трябва да се научи да разпределя по-добре бюджета си и да е дисциплиниран в харченето му.


Тази неизвестна китайска компания, скоро може да е най-голямата в света | Bogat.bg\nНачална Страница / Борси / Тази неизвестна китайска компания, скоро може да е най-голямата в света\nЧували ли сте за Tencent? Най-вероятно не…\nСкоро обаче, може да чувате за нея непрекъснато. Причината – компанията може да се превърне в най-голямата по пазарна капитализация компания в света и то само след пет години, прогнозират експерти от бизнес изданието Daily Wealth.\nAlibaba компанията на следващото десетилетие?\nTencent вече е със завидна пазарна капитализация от 250 милиарда долара. Това я прави 10-та най-голяма компания в света. И докато можете би си мислите, че при подобни размери, тя ще забави темповете си на ръст, много е вероятно да грешите!\nРезултатите от миналия месец посочиха ръст от близо 50% в приходите и печалбите й на годишна база. Подобен темп на ръст е забележителен. В същото време, налице е сериозен потенциал той да се запази при много високи нива и през следващите години. А причината за тези прогнози е факта, че компанията притежава „екранното време“ в най-бързоразвиващата се световна икономика – китайската.\nИ тук не става въпрос за телевизия. Става въпрос за това, което доминира и най-вероятно ще продължи да доминира и в бъдеще – смартфон екраните.\nКомпанията е основен източник на развлечения за смартфон-потребителите. Благодарение на голямата популярност на бившата NBA-звезда – Яо Минг, китайците се привързват във все по-голяма степен към баскетбола. А Tencent държи правата за излъчване на баскетболното първенство в Китай.\nВ допълнение Tencent оперира с няколко социални мрежи с общ брой на потребителите от близо 800 милиона. Компанията също така е собственик на система за разплащания в Китай с 300 милиона активни потребителят.\nДали прогнозата ще се сбъдне? Предстои да видим… Ако експертите от финансовото издание се окажат прави обаче и компанията се превърне в компания с пазарна капитализация от 1 трилион долара, това означава потенциална годишна доходност от над 19%?!\nкитайска компания класация свят\t2016-09-26\nЕтикетикитайска компания класация свят\nПредишна статия SOFIX по-евтин в момента, отколкото от дъното си през тази година\nСледваща статия Samsung с ново предложение в средния ценови клас


МОГАТ ЛИ ПСИХЕДЕЛИЧНИТЕ ЛЕКАРСТВА ДА ИЗЛЕКУВАТ УВРЕЖДАНЕТО НА МОЗЪКА ОТ ДЕПРЕСИЯ? - НАТУРОПАТ ПРАКТИКА - 2022\nМогат ли психеделичните лекарства да излекуват увреждането на мозъка от депресия?\nВ Хесен лекар беше осъден на две години условна присъда. Той е бил на наркотици с бившата си приятелка, от което жената е починала. Медикът не й беше помогнал достатъчно. (Изображение: Lionello Rovati / fotolia.com)\nПомагат ли ЛСД и Екстази при психични заболявания?\nДепресията и пристрастяващото поведение са сериозни заболявания, които стават все по-често срещани в нашето общество днес. Сега изследователите са установили, че психеделичните лекарства като LSD и екстази стимулират растежа на нови клонове и връзки между мозъчните клетки, което може да помогне за ефективното лечение на психични разстройства.\nИзследователите от Калифорнийския университет откриха в последното си проучване, че психеделичните лекарства могат да се използват за успешно лечение на психични заболявания. Лекарите публикуваха резултатите от настоящото си проучване в англоезичното списание "Cell Reports".\nЕкстазът и други психеделични лекарства изглежда са ефективни при лечението на психични заболявания. (Изображение: Лионело Ровати / fotolia.com)\nDMT изглежда помага при посттравматично стресово разстройство\nЩе бъдат ли психоделичните лекарства следващото поколение лечения за психични разстройства в бъдеще? Може ли такъв нов вид лечение да бъде по-ефективно и по-безопасно от предишните лечения? Експертите преследваха тези въпроси в настоящото си проучване. Изследователският екип вече е установил в предишно проучване, че еднократна доза DMT помага на плъховете да преодолеят страха си от токов удар, който трябва да имитира посттравматично стресово разстройство (PTSD). DMT е основната активна съставка на Ayahuasca, варя, която се използва основно от коренното население в Южна Америка за култови цели.\nКонсумацията на DMT увеличава броя на дендритите\nВ последното си проучване учените установяват, че такава единична доза увеличава броя на разклонените дендрити, които поникват от нервните клетки в мозъка на плъха. Такива дендрити завършват в синапсите, където техните електрически импулси се предават на други нервни клетки, за да поддържат цялата мозъчна дейност. Тези дендрити обаче могат да изсъхнат и да регресират при хора с психични заболявания, казват медицинските специалисти.\nПри депресия невритите се свиват\nЕдин от отличителните белези на депресията е, че невритите в префронталната кора (ключов регион на мозъка, който регулира емоциите, настроенията и безпокойството) са склонни да се свиват, обяснява авторът на изследването д-р. Дейвид Олсън от Калифорнийския университет. Тези мозъчни промени се появяват и в случаи на тревожност, пристрастяване и посттравматично стресово разстройство и стимулирането на връзката може да помогне за коригирането на този проблем.\nПсиходеличните лекарства укрепват важните връзки в мозъка\nБяха изследвани различни вещества като DMT, психеделични гъби, MDMA и LSD. При тестове върху човешки мозъчни клетки в лабораторията, при мухи и плъхове е установено, че тези вещества укрепват мозъчните връзки, обясняват учените.\nКакво прави кетаминът?\nД-р Олсън сравнява ефектите с кетамин, един от основните нови лечения за депресия. Експертът установи, че много психеделици имат еднакви или по-големи ефекти. Бързите ефекти на кетамина върху настроението и пластичността са наистина невероятни, обяснява д-р. Olson Учените искаха да разберат в настоящото проучване дали други съединения са в състояние да постигнат същия ефект като кетамин.\nЩе има ли кетаминов спрей за нос скоро?\nМедицинските специалисти отдавна вярват, че така наречените психеделици са в състояние да променят нервната структура, но това е първото проучване, което ясно подкрепя тази хипотеза, казват изследователите. В момента разработването на кетаминов спрей за нос се ускорява, след като е доказано, че облекчава тежката депресия и мислите за самоубийство при хора, на които не може да се помогне от други лечения. Авторите обаче обясняват, че употребата трябва да се прецени спрямо потенциала за злоупотреба и риска от причиняване на някаква форма на лекарствена психоза.\nКетаминът вече не е единствената възможност за лечение на психични разстройства, казва д-р. Олсен. Различни психоделични лекарства също могат да се използват за лечение на депресия, тревожност и други психеделични разстройства в бъдеще. Разбира се, дотогава са необходими много повече изследвания. (като)\nТагове: Глава Натуропатия Учебни Предмети\nАкриламид в храната: доколко картофите и тостовете увеличават риска от рак?\nСтрадащи от алергии към полени: по-добре е да си мият косата, преди да заспят\n10 домашни средства за болка в периода - релаксация\nАстма, кашлица и пушач на пушача: Не излизайте навън в навечерието на Нова година с респираторни заболявания\nСолени пещери - варианти, ефекти върху здравето и доставчици\nОтслабване: консумация на калории чрез ефекти след изгаряне\nЕсенно време за ябълки: пълният вкус се постига само след съхранение\nФормула: Силните цветни калинки са по-отровни\nCOVID-19: Замърсена ваксина AstraZeneca - възможна причина за странични ефекти\nCopyright 2022 https://thebossofmylife.com Могат ли психеделичните лекарства да излекуват увреждането на мозъка от депресия?


Борисов карал незаконна джипка. НСО криминална организация ли е? - e-vestnik.bg\nВ социалните мрежи се появиха снимки на прочутата джипка, с която Борисов обикаляше страната, плюс други снимки на коли на НСО, които са със същия регистрационен номер. Вижда се черно ауди, снимано с бившия премиер, на което номерът е същия като на джипката.\nРегистрационният номер на джипката, с която премиерът обикаляше страната, е сложен на това ауди от кортежа на премиера. Снимка: от видеорепортаж\nЕтикети: авто, Бойко Б., коли, корупция, НСО, престъпления


Грейва слънце, температурите се качват до 14 градуса - Strelanews\nПрез нощта ще преобладава ясно и почти тихо време. Минималните температури ще са предимно между минус 2° и 3°, малко по-ниски в котловините от Югозападна България.\nУтре над България ще бъде предимно слънчево. Ще духа умерен, по северните склонове на планините – временно силен югозападен вятър и с него дневните температури ще се повишат, максималните ще са между 9° и 14°. Привечер и през нощта срещу петък от запад облачността ще започне да се увеличава, но все още ще е почти без валежи.\nСтудът продължава, максималните температури остават до 2 градуса\nОнлайн обучение за част от учениците в София и Бургас от 24/01\nВелислав Минеков за 6-те месеца управление като културен министър е изплатил 75 650 лв. по граждански договори на съветници към...


Защо СДС и ДСБ трябва да преговарят с Борисов | Пламен Даракчиев\nВ декларацията по повод 1 година от учредяването на ГЕРБ Бойко Борисов направи поредното неприлично предложение на десните партии. От ДСБ вече отговориха. Вчера сутринта, при Коритаров, проф. Калин Янакиев цитира решенията на партията от съвещанието във Велинград в частта им за предстоящите парламентарни избори и условията, на които трябва да отговарят бъдещите партньори. По-конкретно професорът настоя преди всичко ГЕРБ да оповести в официален документ, че осъжда комунизма и че отхвърля присъствието на бившия репресивен апарат в обществения и политически живот на страната. Ако съдя по съвсем пресни изявления на Пламен Юруков относно ГЕРБ и неговия лидер, най-вероятно предложението ще бъде отхвърлено и на „Раковски” 134.\n– Но защо ? – питам аз. Примерно в качеството си на един от десните избиратели. По причина, че сядане на масата с преговори с Борисов ще го легитимира и ще ускори приемането му в ЕНП ? Ако така мислят лидерите вдясно, то Мишо Константинов е прав – по-добре да си ходят. И да идва нещо ново. Както казват хората, който се бои от вълци – да не ходи в гората. Практиката през годините показа, че подобно цупене и вардене на територия няма особен успех. Подобна бе тактиката на Дертлиев и БСДП по отношение на приемането на бившата комунистическа партия в Партията на европейските социалисти в Социалистическия интернационал. Видяхме,обаче, че както в Интернационала, така и в Партията на европейските социалисти, окото им не мигна, че БСП не само не са осъдили комунизма, но и и през ум не им минава да го сторят. Ето защо, според мене поставянето на предварителни условия и безредната стрелба от партийните амбразури дават прекрасната възможност на Генерала да сипе хуманни оферти към обсадената дясна крепост. А в Европа, в частност и в ЕНП обичат хуманноста. И съответно — милостивите победители.\nВсъщност какво би се случило, ако СДС и ДСБ седнат на масата за преговори ?\nОтговорът е, че зависи какво слагат на масата лидерите и, колкото и странно да ви изглежда, как подхождат към тях. Добронамерено, или не. Казвам го от личен опит. Макар и в друго време, по други поводи и разбира се в друг мащаб. Мисля, че за последен път ми се случи в напрегнатия януари на 1997 година. По-точно в заседателната зала на БНТ, където от едната страна бе нейното ръководство, включително тогавашния генерален директор Иван Токаджиев, а от другата – Стачният комитет. Три бяха точките в проекта за общ документ – заплати, условия за труд и прекратяване на цензурата в националната телевизия. Всичко тръгна прекрасно. Толкова прекрасно, че тогавашния председател на Стачния комитет Лъчезар Младенов ме попита, а какво ще стане, ако Токаджиев подпише и точката за цензурата. Отговорих му, че няма да има стачка. И бях напълно искрен. Но както е казал В.И.Ленин – проверката е висша форма на доверие. В случая, обаче, Токаджиев /по-точно неговите началници на „Позитано” 20/ не оправдаха нашето доверие. И съответно отказа да признаят очевидното,т.е. цензурата. И правилно. Скандалът можеше да има по-голям ефект от стачката.\nТази сега си мисля какво пречи на десните да приложат лениновия принцип и по отношение на кандидатите за некомунистическа десница. И да седнат на масата за преговори. Добронамерени и искрени в намеренията си. Примерно с точките, формулирани от ДСБ на съвещанието във Велинград:\n– споделят общи принципи и програма с нас;\n– осъждат комунизма и категорично отхвърлят всяко присъствие на бившия му — репресивен апарат в обществения и политически живот на страната;\n– уважават своята идентичност и самостоятелност и са готови да допринесат за успешна предизборна кампания.\nМисля, че по отношение на общите принципи и ценности съгласие ще има. Никакъв проблем и с икономическата програма. От там нататък не се наемам да прогнозирам. Не за друго, а защото ГЕРБ иска да довършва съдебната реформа на бившите комунисти?, а СДС и ДСБ настояват тя да бъде започната, т.е. да бъдат изведени от нея следствието и прокуратората. ГЕРБ иска фискална децентрализация ?, а двете десни партии искат властова, т.е. второ ниво на местно самоуправление, децентрализация и съответно регионални власти в България. Определено пък съм скептик по отношение на осъждането на бившия комунистически режим и участието и бившия репресивен апарат във властта и обществения живот. С други думи, може да се окаже, че едно е прокламираш принципи и ценности, друго е да очертаеш конкретното им приложение.\n– А какво би станало, ако бат Бойко вземе подпише ? – може да попита някой от идиотски искрените обитатели на форумните изповедални, по един сполучлив израз на д-р Николай Михайлов в интервю за миналия брой на седмичника „Гласове”\n– А какво ще стане, ако Сергей Станишев и съответно бившата комунистическа партия осъдят в програмата си деветосептемврийския преврат и последвалия просъветски комунистически режим в България – питам пък аз на свой ред.\nТака де, трябва да сме готови за всякакви изненади.\n? Управленска програма на ГЕРБ, стр. 32: „Да се довърши реформата в съдебната система и да се създаде процесуалното законодателство, което я обуславя, за да се превърне България в правова държава с работеща съдебна система, гарантираща достъп до правосъдие.” По-нататък е разделът „Правосъдие”, където няма дори и намек за структурна реформа в съдебната власт, за каквато отдавна настоява ЕС\n? Управленска програма на ГЕРБ, стр. 38: „Все повече разходни и данъчни решения да се вземат на ниво местна власт. Все по-малко общините да зависят от трансфери от централния бюджет и решения на централната власт.”\nИ това е всичко по въпроса. Понятието „местно самоуправление” изобщо отсъства от програмата на партията.


Облекло за Нова Година 2017: основни тенденции – Зими\nСред огромното разнообразие на всички видове рокля е лесно да се загубиш. Дизайнерите ни предлагат дългосрочен модел на пода и мини закачливо тъкани и лъскави пайети, дантели и прекрасни тоалети. Това предполага, че абсолютно всяко искане, дори и най-взискателните почитатели на модата ще бъдат изпълнени.\nОбщата тенденция в рокли може да се разглежда като елегантен и женствен и класически цветове и силуети. От особено значение за романтичния стил. Следователно, трябва да се обърне внимание на такива деликатни материи като дантела, коприна и сатен.\nКакво ще кажете за стилове, а след това ще има основната тенденция на женски монтаж модел. Тя може да бъде толкова дълго, течаща рокли кратък коктейл. Имайте предвид, елегантен стил шифон: тези рокли, особено кристал превръзка или разпечатки ще изглеждат невероятно елегантни и стилни. Също така обърнете внимание на облеклото линия, която през последните седмици са се срещали няколко модни ревюта. Тези модели могат да бъдат перфектни всички стилове: от ретро до минималистичен. Така че, ако ви харесва този стил, не се колебайте да изберете и пълни ярки и пищни аксесоари.\nБез значение колко хубаво се проведе на Нова година, на първо място трябва да е удобно и да не възпрепятстват движението. Независимо от празника ще се срещне в нощен клуб с приятели или у дома със семейството си, дрехите ви трябва да ви носи радост, а не дискомфорт. Ето защо, най-добре е да се мисли, си проправят път до последния детайл предварително в настроение страна, във всеки случай, не развали.


Патриотите: Няма македонско малцинство и няма да допуснем гей браковете! - Flashnews\nчетвъртък, 29 октомври, 18:12\nПатриотите: Няма македонско малцинство и няма да допуснем гей браковете!\nТакова изявление направи от трибуната на НС от името на ПГ „Обединени патриоти“ депутатът от ВМРО Александър Сиди.\nДекларацията на патриотите идва в отговор на резолюцията, която вчера беше гласувана от Европейския парламент. Дискусията за върховенството на закона, предизвикана от няколко неправителствени организации, печално известни в България с антибългарската си дейност, се превърна в трибуна за пропаганда на цигански, ЛГБТИ права, гей бракове, Истанбулска конвенция, македонско малцинство и т.н. Все теми, които не стоят изобщо в дневния ред на българското общество.\nНещо повече – ЕП си позволи да подлага под съмнение решение на българския Конституционен съд. Това е скандално и недопустимо. И всичко това беше подкрепено с гласовете на, наричащите себе си, български евродепутати от БСП и ДБ.\nЕто това е реалното лице на тези партии, се казва още в декларацията на ОП.